Dudwillara Orginale

Wie ich e kläna Bub noch war, jetzt brauch ich nit ze prahle,

do hadde ma in Dudwilla nit wenich Orginale.

Do war de Wassermatz emol, mit Bildcha on seim Rad,

der war e Protzesjon allän, wenn ma gesien ne had.

Maria, Jesus unn de Sepp, die had der uff da Fohn,

die fladdere vum Gepäckträcha, unn warn am Lenker dron.

Demm hann mir mol sei Rad geklaud, gestellt`s donn in der Brunne,

de Matz, der had geruf: o je, hei Heiliche sinn verschwunne.

Doch war de Matz jo nit allän, in dieser Rund zu sehn,

Schultheiße Kathrin dutt schunn früh om Markt, mit ihrem Bäsem stehn.

Die had de gonze Markt gekehrd, unn rund erumm die Renne,

vill Leit, die domols schunn geläbt, die werre se noch kenne.

E Geschäftsmonn, der had dort am Markt, um se zu animiere,

e neier Bäsem vor die Dier gestelld. Er wolld hald mol probiere,

ob se nit aach sei Trottwa kehrt, vielleicht gar noch sei Renne,

doch`s Kathrin, das war garnit dumm, es dutt sei Leit schunn kenne.

Es had de Bäsem gladd getauscht, de Ald geje de Neie,

der Geschäftsmonn protestiert ganz laut, wie se sei Trottwa glatt lossd leie.

Er wolld aach gleich sei Bäsem honn, unn das mit vill Gezeeder,

gonz Dudwilla had do gelacht, unn es gewisst ball jeder.

De Reis-Lui, das war ein Friseur von ganz besondrer Güte,

uffm Blechhommer war sei Salong, im Bungalo zur Miete.

Der had sei Läwe so vabrung, wie`s kaum e onnrer konn,

vom reiche Pinkel bis zuletschd, zum bettelarme Monn.

Demm had emol de Herr Paschdo, geschiggd die Kirchesteier,

doch das war domols unsrem Lui, jo garnit gonz geheier.

Er dräht änfach de Zettel um, donn schreibt das alde Schlitzohr,

e Rechnung: Hoorscheide unn aach Rasiere, fa unser Herr Paschdor.

Der kummt donn aach gleich voller Wut: Lui, was soll das bedeute,

ich honn dei Lade nie beträt, gonz sicher ned bis heute.

Doch war de Lui jo nidd allän ein Orginal in demm Gewerbe,

in Kaltnaggisch de Burgard Paul haut in die gleiche Kerbe.

Es Paulche war e Meischderschütz, dudd ma um Stuhl beim hugge,

schießt der dir gladd om Kopp vorbei das dudd den garnid jugge.

Sei Schießscheib hadd der uffgestelld, midde in seim Lade,

unn wenn er mol om schieße war, muschd es Hoorschneide hald waade.

Donn rauchd er erschd e Halwe Fünf bis widda Luschd er gridd.

Donn had der dir im nu verpasst, e Null-Acht-Fuffzehn Schnidd.

Die ware bei uns bekonnt im Dorf genau wie Mehrings Henna.

Der war vunn Adolfs Luftwaff e richdich großa Kenna.

Wenn der mim Hondwäänche is kumm um Scheele abzuholle,

sinn die Kinna noogelaaf, jo gradd so wie die Dolle.

De Hennerich der had donn vazehlt vum erschde Diesejächa,

unn wie er gekämpfd in Afrika, allän mit wilde Nescha.

Die Mamme had ihm domols gebb, die Scheele un e Gutzje,

unn weil er imma so sauwer war, hieß er aach Merings Wutzje.

Donn war do noch de Galla do, der war vum Geisekippche,

de Gruwwel honn se zum gesaad, ma schloon ihm monches Schnippche.

Er hadd nur ääna Arm gehadd, der longt um Skaad se spiele,

um Geld, das er erbettelt hadd, bei seine Stadtgäng viele.

Da Marktleit hadd er aach geholf, ihr Ständ frieh uffzubaue,

die Buwe stifde ne mool oon, so e Wäänche dort se klaue.

Das honn se donn noch abgesät um Holz im Wald se holle,

die Leit honn das donn gleich gemergd, unn kumme zu demm Dolle.

Doch uffs Wäänche passt jetzt nix me druffl, kenn Disch unn aach kenn Stänna.

Er schläfd jetzt alles um Buggel bei, doch helfe dudd ihm kenna.

Reiner Thielen